text:
 9.7.2016
 BG
 Официален вестник на Европейския съюз
 L 186/36
 РЕШЕНИЕ No 1/2016 НА КОМИТЕТА ЗА ВЪТРЕШЕН ТРАНСПОРТ ОБЩНОСТ/ШВЕЙЦАРИЯ
 от 10 юни 2016 година
 относно системата на таксуване на превозните средства, приложима в Швейцария от 1 януари 2017 година [2016/1118]
 КОМИТЕТЪТ,
 като взе предвид Споразумението между Европейската общност и Конфедерация Швейцария относно железопътния и автомобилен превоз на стоки и пътници (1) (наричано по-нататък „Споразумението“), и по-специално член 51, параграф 2 от него,
 като има предвид, че:
 (1)
 В съответствие с член 40 от Споразумението от 1 януари 2001 г. Швейцария събира недискриминационна такса върху превозните средства в зависимост от разходите, които те генерират („такса върху движението на тежкотоварни автомобили в зависимост от екологичните им показатели“). Посочената такса се разграничава според три категории емисионни стандарти (класове EURO).
 (2)
 За тази цел в член 40, параграфи 2 и 4 от Споразумението се посочва усреднената стойност на таксите, максималната стойност на таксата за превозните средства от най-замърсяващата категория, както и максималната разлика между таксите за отделните категории.
 (3)
 Като се има предвид модернизацията на автопарка в Швейцария, т.е. фактът, че все повече превозни средства отговарят на най-новите EURO стандарти, е необходимо Комитетът за вътрешен транспорт Общност/Швейцария да актуализира разпределението на категориите EURO стандарти между трите категории такси.
 (4)
 Отстъпката от 10 % от размера на таксата, предвидена в Решение No 1/2011 на Комитета за вътрешен транспорт Общност/Швейцария от 10 юни 2011 г. (2) и валидна за превозните средства от емисионни класове EURO II и EURO III, които са оборудвани допълнително с одобрена система за филтриране на частиците, следва да остане в сила,
 РЕШИ:
 Член 1
 Свързаната с екологичните показатели такса върху движението на тежкотоварни автомобили с действително общо тегло при натоварване не повече от 40 тона, изминаващи разстояние от 300 km е:
 —
 372,00 швейцарски франка за такса категория 1
 —
 322,80 швейцарски франка за такса категория 2
 —
 273,60 швейцарски франка за такса категория 3.
 Член 2
 Такса категория 1 се прилага за превозни средства от емисионен клас EURO III и за всички превозни средства, които са въведени в движение, преди да влезе в сила стандартът EURO III.
 Такса категория 2 се прилага за превозни средства от емисионни класове EURO IV и EURO V.
 Такса категория 3 се прилага за превозни средства от емисионен клас EURO VI.
 Член 3
 Прилага се предвидената в член 1 от Решение No 1/2011 на Комитета за вътрешен транспорт Общност/Швейцария отстъпка от 10 % от размера на таксата за превозните средства от емисионни класове EURO II и EURO III, които допълнително са оборудвани с одобрена система за филтриране на частиците.
 Член 4
 Настоящото решение влиза в сила на 1 януари 2017 г.
 Съставено в Берн на 10 юни 2016 година.
 За Конфедерация Швейцария
 Председател
 Peter FÜGLISTALER
 За Европейския съюз
 Ръководител на делегацията на Европейския съюз
 Fotis KARAMITSOS
 (1) ОВ L 114, 30.4.2002 г., стр. 91.
 (2) ОВ L 193, 23.7.2011 г., стр. 52.


text:
 25.2.2021
 BG
 Официален вестник на Европейския съюз
 L 67/39
 РЕШЕНИЕ НА СЪВМЕСТНИЯ КОМИТЕТ НА ЕИП
 No 146/2018
 от 6 юли 2018 година
 за изменение на приложение II (Технически правила, стандарти, изпитвания и сертифициране) към Споразумението за ЕИП [2021/208]
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство (наричано по-нататък „Споразумението за ЕИП“), и по-специално член 98 от него,
 като има предвид, че:
 (1)
 Директива (EC) 2017/2054 на Комисията от 8 ноември 2017 г. за изменение на Директива 2009/43/ЕО на Европейския парламент и на Съвета по отношение на списъка на свързаните с отбраната продукти (1) следва да бъде включена в Споразумението за ЕИП.
 (2)
 Поради това приложение II към Споразумението за ЕИП следва да бъде съответно изменено,
 ПРИЕ НАСТОЯЩОТО РЕШЕНИЕ:
 Член 1
 В точка 3р (Директива 2009/43/ЕО на Европейския парламент и на Съвета) от глава XIX на приложение II към Споразумението за ЕИП се добавя следното тире:
 „—
 32017 L 2054: Директива (ЕС) 2017/2054 на Комисията от 8 ноември 2017 г. (ОВ L 311, 25.11.2017 г., стр. 1).“
 Член 2
 Текстовете на Директива (ЕС) 2017/2054 на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.
 Член 3
 Настоящото решение влиза в сила на 7 юли 2018 г., при условие че са внесени всички нотификации, предвидени в член 103, параграф 1 от Споразумението за ЕИП (*1).
 Член 4
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 6 юли 2018 година.
 За Съвместния комитет на ЕИП
 Председател
 Oda Helen SLETNES
 (1) ОВ L 311, 25.11.2017 г., стр. 1.
 (*1) Без отбелязани конституционни изисквания.

type: contracts

jurisdiction: EU


text:
 29.1.2016
 BG
 Официален вестник на Европейския съюз
 L 23/79
 РЕШЕНИЕ No 2/2016 НА СЪВМЕСТНИЯ КОМИТЕТ ЕС—ШВЕЙЦАРИЯ
 от 3 декември 2015 година
 за изменение на Протокол No 3 относно определението на понятието „продукти с произход“ и методите на административно сътрудничество към Споразумението между Европейската икономическа общност и Конфедерация Швейцария [2016/121]
 СЪВМЕСТНИЯТ КОМИТЕТ,
 като взе предвид подписаното на 22 юли 1972 г. в Брюксел Споразумение между Европейската икономическа общност и Конфедерация Швейцария (1) („споразумението“), и по-специално член 11 от него,
 като взе предвид Протокол No 3 относно определението на понятието „продукти с произход“ и методите на административно сътрудничество („Протокол No 3“) към споразумението,
 като има предвид, че:
 (1)
 Член 11 от споразумението се отнася до Протокол No 3, в който се определят правилата за произход и се предвижда кумулация на произход между ЕС, Исландия, Норвегия, Турция, Фарьорските острови, Швейцария (включително Лихтенщайн) и участниците в Барселонския процес (2).
 (2)
 В член 39 от Протокол No 3 се посочва, че предвиденият в член 29 от споразумението Съвместен комитет може да реши да измени разпоредбите на посочения протокол.
 (3)
 Целта на Регионалната конвенция за паневросредиземноморските преференциални правила за произход (3) („конвенцията“) е да замени протоколите относно правилата за произход, които са в сила между държавите от паневросредиземноморския регион, с единен правен акт.
 (4)
 ЕС и Швейцария подписаха конвенцията на 15 юни 2011 г.
 (5)
 ЕС и Швейцария депозираха своите документи за приемане при депозитаря на конвенцията съответно на 26 март 2012 г. и на 28 ноември 2011 г. В резултат на това и съгласно член 10, параграф 3 от конвенцията тя влезе в сила за ЕС на 1 май 2012 г., а за Швейцария — на 1 януари 2012 г.
 (6)
 Посредством конвенцията участниците в процеса на стабилизиране и асоцииране и Република Молдова бяха включени в паневросредиземноморската зона за кумулация на произход.
 (7)
 Поради това Протокол No 3 към споразумението следва да бъде изменен така, че да съдържа препратка към конвенцията,
 ПРИЕ НАСТОЯЩОТО РЕШЕНИЕ:
 Член 1
 Протокол No 3 относно определението на понятието „продукти с произход“ и методите на административно сътрудничество към споразумението се заменя с текста на приложението към настоящото решение.
 Член 2
 Настоящото решение влиза в сила от датата на приемането му.
 Прилага се от 1 февруари 2016 година.
 Съставено в Брюксел на 3 декември 2015 година.
 За Съвместния комитет
 Председател
 Luc DEVIGNE
 (1) ОВ L 300, 31.12.1972 г., стр. 189.
 (2) Алжир, Египет, Израел, Йордания, Ливан, Мароко, Западният бряг и Ивицата Газа, Сирия и Тунис.
 (3) ОВ L 54, 26.2.2013 г., стр. 4.
 ПРИЛОЖЕНИЕ
 „ПРОТОКОЛ No 3
 относно определението на понятието „продукти с произход“ и методите на административно сътрудничество
 Член 1
 Приложими правила за произход
 За целите на изпълнението на настоящото споразумение се прилагат допълнение I и съответните разпоредби от допълнение II към Регионалната конвенция за паневросредиземноморските преференциални правила за произход (1) („конвенцията“).
 Всички препратки към „съответното споразумение“ в допълнение I и в съответните разпоредби от допълнение II към конвенцията се тълкуват като препратки към настоящото споразумение.
 Член 2
 Уреждане на спорове
 При възникване на спорове във връзка с процедурите за


text:
проверка по член 32 от допълнение I към конвенцията, които не могат да бъдат уредени между митническите органи, изискващи проверката, и митническите органи, отговорни за провеждането ѝ, тези спорове се отнасят до Съвместния комитет.
 Във всички случаи уреждането на спорове между вносителя и митническите органи на държавата вносител се извършва съгласно законодателството на тази държава.
 Член 3
 Изменения на протокола
 Съвместният комитет може да реши да измени разпоредбите на настоящия протокол.
 Член 4
 Оттегляне от конвенцията
 1. Ако ЕС или Швейцария изпрати писмено предизвестие до депозитаря на конвенцията относно намерението си да се оттегли от конвенцията съгласно член 9 от нея, двете страни започват незабавно преговори по правилата за произход за целите на изпълнението на настоящото споразумение.
 2. До влизането в сила на договорените нови правила за произход приложимите към момента на оттеглянето правила за произход, които се съдържат в допълнение I и, когато е уместно, в съответните разпоредби от допълнение II към конвенцията, продължават да се прилагат към настоящото споразумение. Независимо от това от момента на оттеглянето правилата за произход, които се съдържат в допълнение I и, когато е уместно, в съответните разпоредби от допълнение II към конвенцията, се тълкуват така, че да позволяват двустранна кумулация единствено между ЕС и Швейцария.
 Член 5
 Преходни разпоредби — кумулация
 Независимо от разпоредбите на член 16, параграф 5 и член 21, параграф 3 от допълнение I към конвенцията, когато кумулацията обхваща само държавите от ЕАСТ, ЕС, Турция, Фарьорските острови, участниците в процеса на стабилизиране и асоцииране и Република Молдова, доказателството за произход може да бъде сертификат за движение EUR.1 или декларация за произход.“
 (1) ОВ L 54, 26.2.2013 г., стр. 4.


text:
 Важна правна забележка
 |
 22006A0906(01)
 Официален вестник n° L 243 , 06/09/2006 стр. 0022 - 0031 Официален вестник n° L 076 , 16/03/2007 стр. 0278 - 0287
 Споразумениемежду Европейската общност и правителството на Република Сингапур относно някои аспекти на авиационните услугиЕВРОПЕЙСКАТА ОБЩНОСТ,от една страна, иПРАВИТЕЛСТВОТО НА РЕПУБЛИКА СИНГАПУР (наричано оттук нататък "Сингапур"),от друга страна(наричани оттук нататък "договарящите се страни"),КАТО ОТБЕЛЯЗВАТ, че Европейският съд констатира, че някои разпоредби от двустранните споразумения, сключени от няколко държави-членки с трети страни, са несъвместими с правото на Европейската общност,КАТО ОТБЕЛЯЗВАТ, че между няколко държави-членки на Европейската общност и Сингапур са сключени редица двустранни спогодби за въздушни транспортни услуги, съдържащи сходни разпоредби, и че не съществува задължение, което да обвързва държавите-членки с вземане на всички необходими мерки за премахване на случаите на несъвместимост между такива спогодби и Договора за създаване на ЕО,КАТО ОТБЕЛЯЗВАТ, че Европейската общност има изключителната компетентност по отношение на няколко аспекта, които биха могли да бъдат включени в двустранните спогодби за въздушни транспортни услуги между държави-членки на Европейската общност и трети страни,КАТО ОТБЕЛЯЗВАТ, че съгласно правната уредба на Европейската общност въздушните превозвачи на Общността с адрес на управление в дадена държава-членка имат правото на недискриминационен достъп до въздушните трасета между държавите-членки на Европейската общност и трети страни,КАТО ИМАТ ПРЕДВИД, че в спогодбите между Европейската общност и някои трети страни е предвидена възможност гражданите на такива трети страни да придобиват собственост върху въздушни превозвачи, лицензирани в съответствие с правото на Европейската общност,КАТО ПРИЗНАВАТ, че съответствието между правото на Европейската общност и разпоредбите от двустранните спогодби за въздушни транспортни услуги между държави-членки на Европейската общност и Сингапур ще осигури надеждно средство за обезпечаване на приемственост и развитие на въздушните транспортни услуги между Европейската общност и Сингапур,КАТО ОТБЕЛЯЗВАТ, че разпоредбите от двустранните спогодби за въздушни транспортни услуги между държави-членки на Европейската общност и Сингапур, които не съответстват на правото на Европейската общност, не трябва да бъдат засегнати от настоящото споразумение,КАТО ОТБЕЛЯЗВАТ, че целта на Европейската общност в настоящото споразумението не е да увеличава общия обем въздушни превози между Европейската общност и Сингапур, нито да засяга баланса между въздушните превозвачи на Общността и въздушните превозвачи на Сингапур, нито да налага свое тълкуване на разпоредбите от съществуващите понастоящем двустранни спогодби за въздушни транспортни услуги, засягащи правата, свързани с движението,СЕ СПОРАЗУМЯХА ЗА СЛЕДНОТО:Член 1Общи разпоредби1. За целите на настоящото споразумение под "държави-членки" следва да се разбират държавите-членки на Европейската общност; под "договаряща се страна" следва да се разбира договаряща се страна по настоящото споразумение; под "страна" следва да се разбира договаряща се страна по съответното двустранно споразумение за въздушни транспортни услуги; под "въздушен превозвач" следва да се разбира също и въздушна линия; под "територия на Европейската общност" следва да се разбират териториите на държавите-членки, за които е валиден Договорът за създаване на Европейската общност.2. Позоваванията във всяко едно от споразуменията, изброени в приложение I, на граждани на държавата-членка, която е страна по даденото споразумение, следва да се тълкуват като позовавания на гражданите на държавите-членки на Европейската общност.3. Позоваванията във всяко едно от споразуменията, изброени в приложение I, на


text: въздушни превозвачи или въздушни линии на държавата-членка, която е страна по даденото споразумение, следва да се тълкуват като позовавания на въздушните превозвачи или въздушните линии, посочени от дадената държава-членка.Член 2Определяне, упълномощаване и отмяна1. Разпоредбите в параграфи 3 и 4 от настоящия член заменят съответните разпоредби в членовете, изброени съответно в приложение I, букви a) и б), във връзка с определянето на въздушен превозвач от заинтересуваната държава-членка, неговите разрешения и разрешителни, издадени от Сингапур, и, съответно, отказа, отмяната, анулирането или внасянето на ограничения по отношение на разрешенията или разрешителните на въздушния превозвач.2. Разпоредбите в параграфи 3 и 4 от настоящия член заменят съответните разпоредби в членовете, изброени съответно в приложение II, букви a) и б), във връзка с определянето на въздушните превозвачи от Сингапур, техните разрешения и разрешителни, издадени от заинтересуваната държава-членка, както и, съответно, отказа, отмяната, анулирането или внасянето на ограничения по отношение на разрешенията или разрешителните на въздушния превозвач, ако съответната държава-членка потвърди прилагането на разпоредбите от параграфи 3 и 4 от настоящия член.3. След получаването на такова определение и на заявления от определен въздушен превозвач (определени въздушни превозвачи) в съответствие с предписаните за разрешения за дейност и технически разрешителни форма и начин, предвид параграфи 4 и 5, всяка една от страните издава съответните разрешения и разрешителни, като спазва минимални процедурни срокове, при условие че:a) по отношение на въздушен превозвач, посочен от държава-членка:i) съгласно Договора за създаване на Европейската общност въздушният превозвач е с адрес на управление, намиращ се на територията на определящата държава-членка, и разполага с валиден лиценз за работа в съответствие с правото на Европейската общност;ii) държавата-членка, отговаряща за издаването на удостоверения за въздушните си оператори, осъществява и поддържа ефективен регулаторен контрол върху въздушния превозвач, като наред с това съответният въздухоплавателен орган е ясно определен в определението; иiii) въздушният превозвач е с основно място на дейност, разположено на територията на държавата-членка, от която е получил валиден лиценз за дейност; иiv) въздушният превозвач е собственост и продължава да бъде собственост пряко или посредством собственост върху контролния пакет от акции на държавите-членки и/или на граждани на държавите-членки, или на други държави, изброени в приложение III, и/или на граждани на такива други държави, като през цялото време е под ефективния контрол на такива държави и/или такива граждани;б) по отношение на въздушен превозвач, определен от Сингапур:i) Сингапур има и поддържа ефективен регулаторен контрол върху въздушния превозвач; иii) въздушният превозвач е с основно място на дейност в Сингапур.4. Всяка една от страните има правото да откаже, отмени, анулира или ограничи разрешенията или разрешителните на даден въздушен превозвач, определен от другата страна, в случаите, в които:a) по отношение на въздушен превозвач, определен от държава-членка:i) съгласно Договора за създаване на Европейската общност въздушният превозвач не е с адрес на управление, намиращ се на територията на определящата държава-членка, нито разполага с валиден лиценз за работа, съответстваща на правото на Европейската общност; илиii) държавата-членка, отговаряща за издаването на удостоверения за въздушните си оператори, не осъществява, нито поддържа ефективен регулаторен контрол върху въздушния превозвач, като наред с това съответният въздухоплавателен орган не е ясно определен в определението;


text: илиiii) въздушният превозвач не е с основно място на дейност, разположено на територията на държавата-членка, от която е получил валиден лиценз за дейност; илиiv) въздушният превозвач не е собственост, нито се контролира пряко или посредством собственост върху контролния пакет от акции от държавите-членки и/или граждани на държавите-членки, или от други държави, изброени в приложение III, и/или граждани на такива други държави; илиv) възможно е да се демонстрира, че чрез упражняване на права върху движението съгласно настоящото споразумение по дадено трасе, което включва точка в друга държава-членка, включително извършването на услуга, която се предлага на пазара като такава или по друг начин представлява посредническа услуга, въздушният превозвач би заобиколил ограниченията, наложени върху права върху движението по силата на Споразумение между Сингапур и тази друга държава-членка; илиvi) въздушният превозвач е притежател на удостоверение за въздушен оператор, издадено от държава-членка, като същевременно между Сингапур и тази държава-членка не е сключено двустранно споразумение за въздушни транспортни услуги и е възможно да се демонстрира, че правата върху движението, необходими за изпълняване на предлаганата дейност, не са предоставени на реципрочна основа на определения въздушен превозвач (определените въздушни превозвачи) от Сингапур;б) по отношение на въздушен превозвач, посочен от Сингапур:i) сингапур не поддържа ефективен регулаторен контрол над въздушния превозвач; илиii) въздушният превозвач няма основно място на дейност в Сингапур.5. При упражняване на своето право съгласно параграф 4 и без да се накърняват неговите права по параграф 4, буква a), v) и vi) от настоящия член, Сингапур не прави разграничения на дискриминационна основа между различните въздушни превозвачи на Общността въз основа на тяхната националност.Член 3Права по отношение на регулаторния контрол1. Разпоредбите в параграф 2 от настоящия член допълват членовете, изброени в приложение II, буква в).2. В случаите, в които дадена държава-членка (първата държава-членка) е определила въздушен превозвач, регулаторният контрол върху който се упражнява и поддържа от втора държава-членка, правата на Сингапур в съответствие с разпоредбите за безопасността от споразумението между първата държава-членка, която е определила въздушния превозвач, и Сингапур се прилагат в равна степен по отношение на приемането, упражняването или поддържането на нормите за безопасност от страна на тази втора държава-членка и по отношение на разрешението за дейност на този въздушен превозвач.Член 4Тарифи за превоз в пределите на Европейската общност1. Разпоредбите в параграф 2 от настоящия член допълват членовете, изброени в приложение II, буква г).2. Тарифите, които следва да се прилагат от въздушния превозвач (въздушните превозвачи), посочен(и) от Сингапур в съответствие с дадено споразумение, дадени в приложение I, съдържащо разпоредба, дадена в приложение II, буква г) за превози изцяло в пределите на Европейската общност, се подчиняват на правото на Европейската общност. Правото на Европейската общност се прилага на недискриминационна основа.Член 5Приложения към споразумениетоПриложенията към настоящото споразумение са неразделна част от него.Член 6Преразглеждане и изменениеПо общо съгласие страните могат по всяко време да подложат настоящото споразумение на преразглеждане или изменение.Член 7Влизане в сила1. Настоящото споразумение влиза в сила, след като страните взаимно са се информирали в писмен вид за завършването на съответните си вътрешни процедури, необходими за влизането му в сила.2. Независимо от параграф 1 страните са съгласни временно да


text: прилагат настоящото споразумение считано от първо число на месеца, следващ датата, на която страните взаимно са се информирали относно завършване на процедурите, необходими за тази цел.3. Споразуменията и другите договорености между държавите-членки и Сингапур, които към датата на подписване на настоящото споразумение все още не са влезли в сила и не се прилагат временно, са изброени в списъка в приложение I, буква б). Настоящото споразумение се прилага по отношение на всички такива споразумения и договорености след тяхното влизане в сила или при временното им прилагане.Член 8Прекратяване1. В случай че дадено споразумение, изброено в списъка в приложение I, бъде прекратено, всички разпоредби на настоящото споразумение, които се отнасят до съответното споразумение, изброено в списъка в приложение I, преустановяват действието си по същото време.2. В случай на прекратяване действието на всички споразумения, изброени в списъка в приложение I, настоящото споразумение се прекратява по същото време.В ДОКАЗАТЕЛСТВО НА КОЕТО долуподписаните, надлежно упълномощени за това, подписаха настоящото споразумение.Съставено в Люксембург в два еднообразни екземпляра на деветия ден от месец юни две хиляди и шеста година на английски, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, словашки, словенски, унгарски, фински, френски, чешки и шведски език. В случай на спор английският текст се смята за меродавен.Por la Comunidad EuropeaZa Evropské společenstvíFor Det Europæiske FællesskabFür die Europäische GemeinschaftEuroopa Ühenduse nimelΓια την Ευρωπαϊκή ΚοινότηταFor the European CommunityPour la Communauté européennePer la Comunità europeaEiropas Kopienas vārdāEuropos bendrijos varduAz Európai Közösség részérőlGħall-Komunità EwropeaVoor de Europese GemeenschapW imieniu Wspólnoty EuropejskiejPela Comunidade EuropeiaZa Európske spoločenstvoZa Evropsko skupnostEuroopan yhteisön puolestaFör Europeiska gemenskapen+++++ TIFF +++++Por el Gobierno de la República de SingapurZa vládu Singapurské republikyFor Republikken Singapores regeringFür die Regierung der Republik Singapur SingapuriVabariigi valitsuse nimelΓια την κυβέρνηση της Δημοκρατίας της ΣιγκαπούρηςFor the Government of the Republic of SingaporePour le gouvernement de la République de SingapourPer il governo della Repubblica di SingaporeSingapūras Republikas valdības vārdā SingapūroRespublikos Vyriausybės vardu A SzingapúriKöztársaság Kormánya részérőlGħall-Gvern tar-Repubblika ta' SingaporVoor de regering van de Republiek SingaporeW imieniu Rządu Republiki SingapuruPelo Governo da República de SingapuraZa vládu Singapurskej republikyZa vlado Singapurske republikeSingaporen tasavallan hallituksen puolestaFör Republiken Singapores regering+++++ TIFF +++++--------------------------------------------------ПРИЛОЖЕНИЕ IСписък на споразуменията, упоменати в член 1 от настоящото споразумениеa) Споразумения за въздушни транспортни услуги между Република Сингапур и държавите-членки на Европейската общност, които към датата на подписване на настоящото споразумение са били сключени, подписани и/или се изпълняват временно:- Споразумение между австрийското федерално правителство и правителството на Република Сингапур за въздушни транспортни услуги между съответните техни територии и извън тях, съставено на 8 август 1978 г., както е изменено (по-долу наречено Споразумение между Сингапур и Австрия),- Споразумение между правителството на Кралство Белгия и правителството на Република Сингапур за въздушни транспортни услуги между съответните техни територии и извън тях, съставено на 29 май 1967 г., както е изменено (по-долу наречено Споразумение между Сингапур и Белгия),- Споразумение за въздушни транспортни услуги между правителството на Република Сингапур и правителството на Република Кипър, съставено в Никозия на 27 януари 1989 г. (по-долу наречено Споразумение между Сингапур и Кипър),- Споразумение между Чехословашката социалистическа република и Република Сингапур за въздушни транспортни услуги


text: между съответните техни територии и извън тях, подписано в Сингапур на 7 септември 1971 г., по отношение на което Чешката република декларира, че счита себе си за обвързана от разпоредбите му, както е изменено (по-долу наречено Споразумение между Сингапур и Чешката република),- Споразумение между правителството на Кралство Дания и правителството на Република Сингапур за въздушни транспортни услуги между съответните техни територии и извън тях, съставено на 20 декември 1966 г., както е изменено (по-долу наречено Споразумение между Сингапур и Дания),- Проектоспоразумение за въздушни транспортни услуги между правителството на Кралство Дания и правителството на Република Сингапур, парафирано в Сингапур на 21 октомври 1998 г., с временно приложение (по-долу наречено ревизирано проектоспоразумение между Сингапур и Дания),- Споразумение между правителството на Република Финландия и правителството на Република Сингапур, отнасящо се до въздушни транспортни услуги между съответните техни територии и извън тях, съставено на 19 януари 1984 г., както е изменено (по-долу наречено Споразумение между Сингапур и Финландия),- Споразумение между правителството на Френската република и правителството на Република Сингапур за въздушни транспортни услуги между съответните техни територии и извън тях, съставено в Сингапур на 29 юни 1967 г., както е изменено (по-долу наречено Споразумение между Сингапур и Франция),- Споразумение между Федерална република Германия и Република Сингапур за въздушни транспортни услуги между съответните техни територии и извън тях, съставено на 15 февруари 1969 г., изменено с Допълнителния меморандум за разбирателство, подписан в Бон на 7 юни 2000 г. (по-долу наречено Споразумение между Сингапур и Германия),- Споразумение между правителството на Кралство Гърция и правителството на Република Сингапур за въздушни транспортни услуги между съответните техни територии и извън тях, съставено на 21 август 1971 г., както е изменено (по-долу наречено Споразумение между Сингапур и Гърция),- Споразумение за въздушен транспорт между правителството на Република Унгария и правителството на Република Сингапур, съставено в Сингапур на 9 март 1990 г. (по-долу наречено Споразумение между Сингапур и Унгария),- Споразумение между правителството на Република Италия и правителството на Република Сингапур за въздушни транспортни услуги между съответните техни територии и извън тях, съставено на 28 юни 1985 г., както е изменено (по-долу наречено Споразумение между Сингапур и Италия),- Споразумение между правителството на Ирландия и правителството на Република Сингапур за въздушни транспортни услуги между съответните техни територии и извън тях, съставено на 20 февруари 1981 г. (по-долу наречено Споразумение между Сингапур и Ирландия),- Споразумение за въздушни транспортни услуги между правителството на Република Латвия и правителството на Република Сингапур, съставено в Сингапур на 6 октомври 1999 г. (по-долу наречено Споразумение между Сингапур и Латвия),- Споразумение между правителството на Великото херцогство Люксембург и правителството на Република Сингапур за въздушни транспортни услуги между съответните техни територии и извън тях, подписано в Сингапур на 9 април 1975 г., както е изменено (по-долу наречено Споразумение между Сингапур и Люксембург),- Споразумение между правителството на Република Малта и правителството на Република Сингапур за въздушни транспортни услуги между съответните техни територии и извън тях, съставено в Лондон на 19 юли 1983 г., както е изменено (по-долу наречено Споразумение между Сингапур и Малта),- Споразумение между правителството на Кралство Нидерландия и правителството на Република


text: Сингапур за въздушни транспортни услуги между съответните техни територии и извън тях, съставено на 29 декември 1966 г., както е изменено (по-долу наречено Споразумение между Сингапур и Нидерландия),- Споразумение между правителството на Полската народна република и правителството на Република Сингапур за въздушни транспортни услуги между съответните техни територии и извън тях, съставено на 22 декември 1979 г., както е изменено (по-долу наречено Споразумение между Сингапур и Полша),- Споразумение за въздушни транспортни услуги между Република португалия и Република Сингапур, приложено към Меморандума за разбирателство, подписано в Сингапур на 7 ноември 1997 г. (по-долу наречено Проектоспоразумение между Сингапур и Португалия),- Споразумение между Чехословашката социалистическа република и Република Сингапур, подписано в Сингапур на 7 септември 1971 г., по отношение на което Словашката република декларира, че счита себе си за обвързана с разпоредбите от същото, както е изменено (по-долу наречено Споразумение между Сингапур и Словакия),- Споразумение за въздушни транспортни услуги между правителството на Словашката република и правителството на Република Сингапур, подписано в Сингапур на 27 декември 1996 г., с временно приложение (по-долу наречено Проектоспоразумение между Сингапур и Словакия),- Споразумение за въздушен транспорт между Кралство Испания и Република Сингапур, съставено в Мадрид на 11 март 1992 г., както е изменено (по-долу наречено Споразумение между Сингапур и Испания),- Споразумение между правителството на Република Сингапур и правителството на Кралство Швеция за въздушни транспортни услуги между съответните техни територии и извън тях, подписано в Сингапур на 20 декември 1966 г., както е изменено (по-долу наречено Споразумение между Сингапур и Швеция),- Проектоспоразумение за въздушни транспортни услуги между правителството на Кралство Швеция и правителството на Република Сингапур, парафирано в Сингапур на 21 октомври 1998 г., с временно приложение (по-долу наречено ревизирано проектоспоразумение между Сингапур и Швеция),- Споразумение между правителството на Обединеното кралство Великобритания и Северна Ирландия и правителството на Република Сингапур за въздушни транспортни услуги между съответните техни територии и извън тях, съставено на 12 януари 1971 г., както е изменено (по-долу наречено Споразумение между Сингапур и Обединеното кралство).б) Споразумения за въздушни транспортни услуги и други договорености, парафирани или подписани от Република Сингапур и държавите-членки на Европейската общност, които към датата на подписване на настоящото споразумение все още не са влезли в сила, нито се изпълняват временно.--------------------------------------------------ПРИЛОЖЕНИЕ IIСписък на членовете на споразуменията, изброени в приложение I и упоменати в членове от 2 до 5 от настоящото споразумениеa) Определяне от страна на държава-членка:- член 3 от Споразумението между Сингапур и Австрия,- член 3 от Споразумението между Сингапур и Белгия,- член 3 от Споразумението между Сингапур и Кипър,- член 3 от Споразумението между Сингапур и Чешката република,- член 3 от Споразумението между Сингапур и Дания,- член 3 от ревизираното проектоспоразумение между Сингапур и Дания,- член 3 от Споразумението между Сингапур и Финландия,- член 3 от Споразумението между Сингапур и Франция,- член 3 от Споразумението между Сингапур и Германия,- член 4 от Споразумението между Сингапур и Гърция,- член 3 от Споразумението между Сингапур и Унгария,- член 3 от Споразумението между Сингапур и Ирландия,- член 4 от Споразумението между Сингапур и Италия,- член 3 от Споразумението между Сингапур и Латвия,- член 3 от Споразумението


text: между Сингапур и Люксембург,- член 3 от Споразумението между Сингапур и Малта,- член 3 от Споразумението между Сингапур и Нидерландия,- член 3 от Споразумението между Сингапур и Полша,- член 3 от Споразумението между Сингапур и Португалия,- член 3 от Споразумението между Сингапур и Словакия,- член 3 от проектоспоразумението между Сингапур и Словакия,- член 3 от Споразумението между Сингапур и Испания,- член 3 от Споразумението между Сингапур и Швеция,- член 3 от ревизираното проектоспоразумение между Сингапур и Швеция,- член 3 от Споразумението между Сингапур и Обединеното кралство.б) Отхвърляне, отмяна, анулиране или ограничаване на разрешенията и разрешителните:- член 3 от Споразумението между Сингапур и Австрия,- член 3 от Споразумението между Сингапур и Белгия,- член 4 от Споразумението между Сингапур и Кипър,- член 3 от Споразумението между Сингапур и Чешката република,- член 3 от Споразумението между Сингапур и Дания,- член 4 от ревизираното проектоспоразумение между Сингапур и Дания,- член 4 от Споразумението между Сингапур и Финландия,- член 3 от Споразумението между Сингапур и Франция,- член 3 от Споразумението между Сингапур и Германия,- член 5 от Споразумението между Сингапур и Гърция,- член 4 от Споразумението между Сингапур и Унгария,- член 4 от Споразумението между Сингапур и Ирландия,- член 5 от Споразумението между Сингапур и Италия,- член 4 от Споразумението между Сингапур и Латвия,- член 3 от Споразумението между Сингапур и Люксембург,- член 4 от Споразумението между Сингапур и Малта,- член 3 от Споразумението между Сингапур и Нидерландия,- член 3 от Споразумението между Сингапур и Полша,- член 4 от Споразумението между Сингапур и Португалия,- член 3 от Споразумението между Сингапур и Словакия,- член 4 от проектоспоразумението между Сингапур и Словакия,- член 4 от Споразумението между Сингапур и Испания,- член 3 от Споразумението между Сингапур и Швеция,- член 4 от ревизираното проектоспоразумение между Сингапур и Швеция,- член 4 от Споразумението между Сингапур и Обединеното кралство.в) Регулаторен контрол:- член 11 от Споразумението между Сингапур и Кипър,- член 14 от ревизираното проектоспоразумение между Сингапур и Дания,- член 8a от Споразумението между Сингапур и Финландия,- член 9 A от приложение Е към Допълнителния меморандум за разбирателство, подписан в Бон на 7 юни 2000 г., прилаган временно в рамките на Споразумението между Сингапур и Германия,- член 8 от Споразумението между Сингапур и Унгария,- член 8 от Споразумението между Сингапур и Латвия,- член 15 от Споразумението между Сингапур и Португалия,- член 8 от проектоспоразумението между Сингапур и Словакия,- член 10 от Споразумението между Сингапур и Испания,- член 14 от ревизираното проектоспоразумение между Сингапур и Швеция,- член 11а от Споразумението между Сингапур и Обединеното кралство.г) Тарифи за превози в пределите на Европейската общност:- член 9 от Споразумението между Сингапур и Австрия,- член 10 от Споразумението между Сингапур и Белгия,- член 13 от Споразумението между Сингапур и Кипър,- член 10 от Споразумението между Сингапур и Чешката република,- член 10 от Споразумението между Сингапур и Дания,- член 10 от ревизираната проектоспоразумение между Сингапур и Дания,- член 11 от Споразумението между Сингапур и Финландия,- член 9 от Споразумението между Сингапур и Франция,- член 7 от Споразумението между Сингапур и Германия,- член 11 от Споразумението между


text: Сингапур и Гърция,- член 12 от Споразумението между Сингапур и Унгария,- член 11 от Споразумението между Сингапур и Ирландия,- член 8 от Споразумението между Сингапур и Италия,- член 12 от Споразумението между Сингапур и Латвия,- член 9 от Споразумението между Сингапур и Люксембург,- член 11 от Споразумението между Сингапур и Малта,- член 10 от Споразумението между Сингапур и Нидерландия,- член 9 от Споразумението между Сингапур и Полша,- член 18 от Споразумението между Сингапур и Португалия,- член 10 от Споразумението между Сингапур и Словакия,- член 12 от проектоспоразумението между Сингапур и Словакия,- член 6 от Споразумението между Сингапур и Испания,- член 10 от Споразумението между Сингапур и Швеция,- член 10 от ревизираното проектоспоразумение между Сингапур и Швеция,- член 9 от Споразумението между Сингапур и Обединеното кралство.--------------------------------------------------ПРИЛОЖЕНИЕ IIIСписък с останалите страни, упоменати в член 2 от настоящото споразумениеa) Република Исландия (в съответствие със Споразумението за Европейското икономическо пространство);б) Княжество Лихтенщайн (в съответствие със Споразумението за Европейското икономическо пространство);в) Кралство Норвегия (в съответствие със Споразумението за Европейското икономическо пространство);г) Швейцарската конфедерация (в съответствие със Споразумението между Европейската общност и Швейцарската конфедерация относно въздушния транспорт).--------------------------------------------------


text:
 25.2.2021
 BG
 Официален вестник на Европейския съюз
 L 67/50
 РЕШЕНИЕ НА СЪВМЕСТНИЯ КОМИТЕТ НА ЕИП
 No 157/2018
 от 6 юли 2018 година
 за изменение на приложение XIII (Транспорт) към Споразумението за ЕИП [2021/218]
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство (наричано по-нататък „Споразумението за ЕИП“), и по-специално член 98 от него,
 като има предвид, че:
 (1)
 Регламент за изпълнение (ЕС) 2018/55 на Комисията от 9 януари 2018 г. за изменение на Регламент за изпълнение (ЕС) 2015/1998 във връзка с добавянето на Република Сингапур към третите държави, признати за прилагащи стандарти за сигурност, равностойни на общите основни стандарти за сигурност на гражданското въздухоплаване (1) следва да бъде включен в Споразумението за ЕИП.
 (2)
 Поради това приложение XIII към Споразумението за ЕИП следва да бъде съответно изменено,
 ПРИЕ НАСТОЯЩОТО РЕШЕНИЕ:
 Член 1
 В точка 66зд (Регламент за изпълнение (ЕС) 2015/1998 на Комисията) от приложение XIII към Споразумението за ЕИП се добавя следното тире:
 „—
 32018 R 0055: Регламент за изпълнение (ЕС) 2018/55 на Комисията от 9 януари 2018 г. (ОВ L 10, 13.1.2018 г., стр. 5).“
 Член 2
 Текстовете на Регламент за изпълнение (ЕС) 2018/55 на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.
 Член 3
 Настоящото решение влиза в сила на 7 юли 2018 г., при условие че са внесени всички нотификации, предвидени в член 103, параграф 1 от Споразумението за ЕИП (*1).
 Член 4
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 6 юли 2018 година.
 За Съвместния комитет на ЕИП
 Председател
 Oda Helen SLETNES
 (1) ОВ L 10, 13.1.2018 г., стр. 5.
 (*1) Без отбелязани конституционни изисквания.


text:
 13.12.2019
 BG
 Официален вестник на Европейския съюз
 L 324/14
 Само оригиналните текстове на ИКЕ на ООН имат правно действие съгласно международното публично право. Статутът и датата на влизане в сила на настоящото правило следва да бъдат проверени в последната версия на документа на ИКЕ на ООН за статута TRANS/WP.29/343, който е на разположение на електронен адрес: http://www.unece.org/trans/main/wp29/wp29wgs/wp29gen/wp29fdocstts.html
 Правило No 14 на Организацията на обединените нации (ООН) — Единни разпоредби относно одобряването на моторни превозни средства по отношение на устройствата за закрепване на обезопасителните колани [2019/2141]
 Включва целия валиден текст до:
 серия от изменения 09 — Дата на влизане в сила: 29 декември 2018 г.
 СЪДЪРЖАНИЕ
 ПРАВИЛО
 1. Обхват
 2. Определения
 3. Заявление за одобрение
 4. Одобрение
 5. Спецификации
 6. Изпитвания
 7. Оглед по време на статичните изпитвания на устройствата за закрепване на обезопасителни колани и след тези изпитвания
 8. Промяна и разширение на одобрение на тип превозно средство
 9. Съответствие на производството
 10. Санкции при несъответствие на производството
 11. Инструкции за експлоатация
 12. Окончателно прекратяване на производството
 13. Наименования и адреси на техническите служби, провеждащи изпитвания за одобряване, и на органите по одобряване на типа
 14. Преходни разпоредби
 ПРИЛОЖЕНИЯ
 1. Съобщение
 2. Разположение на маркировката за одобрение
 3. Разположение на точките на ефективно закрепване на обезопасителните колани
 4. Процедура за определяне на точката „H“ и действителния ъгъл на наклон на торса за места за сядане в моторни превозни средства
 5. Устройство за изпитване на опън
 6. Минимален брой на точките на закрепване и местоположение на долните устройства за закрепване
 7. Динамичните изпитвания като алтернатива на статичните изпитвания за якост на устройства за закрепване на обезопасителните колани
 8. Спецификации на манекените
 1. ОБХВАТ
 Настоящото правило се прилага за:
 превозни средства от категории M и N (1) по отношение на техните устройства за закрепване на обезопасителни колани за възрастни пътници на седалки, гледащи напред, гледащи обратно на посоката на движението или гледащи встрани от посоката на движението;
 2. ОПРЕДЕЛЕНИЯ
 За целите на настоящото правило
 2.1.
 „Одобрение на превозно средство“ е одобрение на тип превозни средства, оборудвани с устройства за закрепване на определен тип обезопасителни колани;
 2.2.
 „Тип превозно средство“ е категория моторни превозни средства, които не се различават съществено по отношение на такива основни характеристики като размери, форма и материали на компонентите на конструкцията на превозното средство или на седалките, към които са закрепени устройствата за закрепване на обезопасителните колани, и, ако якостта на устройствата за закрепване е подложена на динамично изпитване, характеристиките на който и да е компонент от обезопасителната система, и особено на функцията на ограничителя на натоварването, който оказва въздействие върху силите, действащи върху устройствата за закрепване на обезопасителните колани;
 2.3.
 „Устройства за закрепване на колани“ са елементи от конструкцията на превозното средство или от конструкцията на седалките, или други части от превозното средство, към които са прикрепени комплектуваните обезопасителни колани;
 2.4.
 „Точка на ефективно закрепване на обезопасителните колани“ е точката, която се използва обичайно, както е уточнено в точка 5.4, за установяване на ъгъла на всеки елемент от обезопасителния колан по отношение на ползвателя му, т. е.


text:
точката, към която трябва да се прикрепи лента, за да се осигури позиция на колана, отговаряща на предвидената му позиция, когато е сложен, и която точка може да бъде или не реалната точка на закрепване на колана в зависимост от конфигурацията на механизма на обезопасителния колан и неговото закрепване към устройството за закрепване;
 2.4.1.
 Например в следните случаи:
 2.4.1.1.
 когато водачът на лентата е част от конструкцията на превозното средство или на седалката, за точка на ефективно закрепване се приема средната точка на водача на лентата в мястото на излизане на лентата от него отстрани на ползвателя; както и
 2.4.1.2.
 когато обезопасителният колан достига директно от ползвателя до механизъм за прибиране на колана, прикрепен към конструкцията на превозното средство или седалката без междинен водач за лентата, за точка на ефективно закрепване се приема пресечната точка на оста на макарата за навиване на лентата и равнината, преминаваща през осевата линия на лентата върху макарата.
 2.5.
 „Под“ е долната част на каросерията на превозното средство, свързваща страничните му стени. В този смисъл подът включва ребра, щамповани елементи и, според случая, други укрепвания, дори когато те са монтирани под пода, като например надлъжни и напречни елементи;
 2.6.
 „Седалка“ е конструкция, независимо дали е вградена или не в конструкцията на превозното средство, заедно с тапицерията ѝ, предвидена за сядане на един възрастен човек. Терминът означава както отделна седалка, така и част от седалка тип пейка, предназначена за сядане на един човек.
 2.6.1.
 „Предна пътническа седалка“ е която и да е седалка, чиято „най-предна точка Н“ се намира във вертикалната напречна равнина, минаваща през точката R на водача, или пред нея;
 2.6.2.
 „Гледаща напред седалка“ означава седалка, която може да се използва, когато превозното средство е в движение, и която гледа към предната част на превозното средство по начин, при който вертикалната равнина на симетрия на седалката образува ъгъл по-малък от +10 ° или -10° с вертикалната равнина на симетрия на превозното средство;
 2.6.3.
 „Гледаща назад седалка“ означава седалка, която може да се използва, когато превозното средство е в движение, и която гледа към задната част на превозното средство по начин, при който вертикалната равнина на симетрия на седалката образува ъгъл по-малък от+ 10° или – 10° с вертикалната равнина на симетрия на превозното средство;
 2.6.4.
 „Гледаща настрани седалка“ означава седалка, която може да се използва, когато превозното средство е в движение, и която гледа към една от страните на превозното средство по начин, при който вертикалната равнина на симетрия на седалката образува ъгъл от 90° (± 10°) с вертикалната равнина на симетрия на превозното средство;
 2.7.
 „Група седалки“ е или седалка тип пейка, или отделни седалки, разположени една до друга (т.е., така, че предните устройства за закрепване на една седалка са на една линия със задните устройства за закрепване на друга седалка или пред тях, и на една линия с предните устройства за закрепване на друга седалка или зад тях), и на които има място за сядане на един или повече възрастни пътници;
 2.8.
 „Седалка тип пейка“ е конструкция, комплектувана с тапицерия, предназначена за


text:
сядане на повече от един възрастен човек;
 2.9.
 „Тип седалка“ е категория седалки, които не се различават съществено по отношение на такива основни характеристики като:
 2.9.1.
 формата, размерите и материалите на конструкцията на седалката,
 2.9.2.
 типа и размерите на системите за регулиране и всички заключващи системи,
 2.9.3.
 типа и размерите на устройствата за закрепване на обезопасителните колани върху седалката, на устройството за закрепване на седалката и на съответните части от конструкцията на превозното средство.
 2.10.
 „Устройство за закрепване на седалката“ е системата, чрез която комплектуваната седалка е закрепена към конструкцията на превозното средство, включително и засегнатите елементи от конструкцията на превозното средство;
 2.11.
 „Система за регулиране“ е система, чрез която седалката или части от нея могат да се регулират в положения, подходящи за телосложението на седящия в седалката; с помощта на това приспособление може, по-специално, да се извършва:
 2.11.1.
 преместване в надлъжно направление;
 2.11.2.
 преместване във вертикално направление;
 2.11.3.
 ъглово изместване;
 2.12.
 „Система за преместване“ е устройство, позволяващо преместване или завъртане на седалката или една от нейните части без фиксирана междинна позиция, с цел осигуряване на лесен достъп до пространството зад седалката;
 2.13.
 „Застопоряваща система“ е устройство, което позволява седалката и нейните елементи да останат в която и да е позиция на употреба, и включва устройства, позволяващи застопоряване както на облегалката по отношение на седалката, така и на седалката по отношение на превозното средство;
 2.14.
 „Базова зона“ е пространството между две вертикални надлъжни равнини, разположени на 400 mm една от друга и симетрични по отношение на точка Н, което пространство е определено чрез ротация от вертикалата към хоризонталата на апарат, наподобяващ глава, описан в Правило No 21, приложение 1. Апаратът се позиционира съгласно цитираното приложение към Правило No 21 и се установява на максимална дължина 840 mm;
 2.15.
 „Ограничител на натоварването върху гръдния кош“ е част от обезопасителния колан и/или от седалката и/или от превозното средство, чието предназначение е да ограничи равнището на силите на задържане, действащи върху гръдния кош на пътника в случай на сблъсък.
 3. ЗАЯВЛЕНИЕ ЗА ОДОБРЕНИЕ
 3.1.
 Заявлението за одобрение на тип превозно средство по отношение на устройствата за закрепване на обезопасителните колани се подава от производителя на превозното средство или от надлежно упълномощен негов представител
 3.2.
 То се придружава от посочените по-долу документи в три екземпляра със следните специфични данни:
 3.2.1.
 чертежи на основната конструкция на превозното средство в подходящ мащаб, на които е показано положението на устройствата за закрепване на обезопасителните колани, точките на ефективно закрепване на обезопасителните колани (ако е приложимо) и подробни чертежи на устройствата за закрепване на обезопасителните колани;
 3.2.2.
 спецификация на използваните материали, които могат да се отразят на якостта на устройствата за закрепване на обезопасителните колани;
 3.2.3.
 техническо описание на устройствата за закрепване на обезопасителните колани;
 3.2.4.
 по отношение на устройства за закрепване на обезопасителни колани, прикрепени към конструкцията на седалката:
 3.2.4.1.
 подробно описание на типа превозно средство, по отношение на конструкцията на седалките, устройства за закрепване на седалките и техните системи за регулиране и застопоряване;
 3.2.4.2.
 достатъчно подробни чертежи, изработени в подходящ мащаб, на седалките, на тяхното закрепване


text:
към превозното средство и на техните системи за регулиране и застопоряване;
 3.2.5.
 доказателства, че обезопасителният колан или системата за обезопасяване, използвана в изпитването за одобрение на устройствата за закрепване, отговаря на изискванията на Правило No 16 на ИКЕ на ООН, в случаите когато производителят на превозното средство е избрал алтернативното динамично изпитване на якост.
 3.3.
 По избор на производителя, превозно средство, представително за типа превозни средства, подлежащи на одобряване, или частите на превозно средство, които техническата служба, провеждаща изпитванията за одобрение, смята за съществени за изпитването на устройствата за закрепване на обезопасителните колани, се предоставят на тази служба.
 4. ОДОБРЕНИЕ
 4.1.
 Ако превозното средство, заявено за одобрение съгласно настоящото правило, отговаря на съответните изисквания на настоящото правило, се издава одобрение за въпросния тип превозно средство.
 4.2.
 На всеки одобрен тип се присвоява номер на одобрение. Първите му две цифри (понастоящем 08, което съответства на серия от изменения 08) показват серията от изменения, включваща последните съществени технически изменения, внесени в правилото към момента на издаване на одобрението. Една и съща страна по Спогодбата не може да присвоява един и същ номер на различни типове превозни средства, съгласно определението в точка 2.2 по-горе.
 4.3.
 Страните по Спогодбата от 1958 г., прилагащи настоящото правило, биват уведомявани за всяко одобрение, разширение, отказ, отнемане на одобрение или окончателно прекратяване на производството на тип превозно средство съгласно настоящото правило, посредством формуляр, който съответства на образеца от приложение 1 към настоящото правило.
 4.4.
 На всяко превозно средство, което съответства на одобрен по настоящото правило тип превозно средство, на видно и леснодостъпно място, определено във формуляра за одобряване, се нанася международна маркировка за одобрение, състояща се от:
 4.4.1.
 окръжност, ограждаща буквата „E“, следвана от отличителния номер на държавата, издала одобрението (2);
 4.4.2.
 номерът на настоящото правило, поставен вдясно от окръжността, предвидена в точка 4.4.1;
 4.4.3.
 буквата „e“, поставена вдясно от номера на настоящото правило, когато става дума за одобрение на типа, издадено въз основа динамичното изпитване от приложение 7.
 4.5.
 Ако превозното средство съответства на тип превозно средство, одобрен съгласно едно или няколко правила, приложени към Спогодбата, в държавата, издала одобрението съгласно настоящото правило, не е необходимо да се повтаря символът, указан в точка 4.4.1; в такива случаи допълнителните номера и символи по всички правила, по силата на които е издадено одобрение в държавата, издала одобрението по реда на настоящото правило, се поставят във вертикални колони вдясно от символа, предписан в параграф 4.4.1.
 4.6.
 Маркировката за одобрение трябва да е ясна, четлива и незаличима.
 4.7.
 Маркировката за одобрение се поставя близо до поставената от производителя табела с данни за превозното средство или върху нея.
 4.8.
 В приложение 2 към настоящото правило са дадени примери за разположението на маркировката за одобрение.
 5. СПЕЦИФИКАЦИИ
 5.1.
 Определения (вж. приложение 3)
 5.1.1.
 Точката H е базова точка, съгласно определението в точка 2.3 от приложение 4 към настоящото правило, която трябва да бъде определена в съответствие с процедурата, определена в цитираното приложение.
 5.1.1.1.
 Точка H’ е базова точка, съответстваща на точката H, съгласно определението в точка 5.1.1, която се определя за всяка нормална


text:
позиция, в която се използва седалката.
 5.1.1.2.
 Точка R е базовата точка за сядане, отговаряща на определението в точка 2.4 от приложение 4 към настоящото правило.
 5.1.2.
 Триизмерната координатна система е дефинирана в допълнение 2 към приложение 4 към настоящото правило.
 5.1.3.
 Точки L1 и L2 са долните точки на ефективно закрепване на обезопасителните колани.
 5.1.4.
 Точка С е разположена на 450 mm вертикално над точката R. Ако разстоянието S, обаче, дефинирано в точка 5.1.6, е не по-малко от 280 mm, и ако алтернативната формула BR = 280 mm +0,8 S, уточнена в точка 5.4.3.3, е избрана от производителя, вертикалното разстояние между C и R трябва да бъде 500 mm.
 5.1.5.
 Ъглите α1 и α2 са съответно ъглите между една хоризонтална равнина и равнините, перпендикулярни на средната вертикална надлъжна равнина на седалката и преминаващи през точката R и точките L1 и L2.
 Ако седалката е регулируема, това изискване трябва да бъде удовлетворено и за точките H на всички нормални положения за шофиране или пътуване, както е посочено от производителя на превозното средство.
 5.1.6.
 S е разстоянието в милиметри между горните точки на ефективно закрепване на обезопасителните колани и базова равнина P, успоредна на средната надлъжна равнина на превозното средство, дефинирано, както следва:
 5.1.6.1.
 ако седящото положение е ясно определено от формата на седалката, равнината P е средната равнина на тази седалка.
 5.1.6.2.
 ако няма ясно определено положение:
 5.1.6.2.1.
 равнината P за седалката на водача на превозното средство е вертикална равнина, успоредна на средната надлъжна равнина на превозното средство, която преминава през центъра на волана в равнината на окръжността на волана, когато воланът, ако е регулируем, е в централна позиция.
 5.1.6.2.2.
 Равнината P за пътника на предната странична седалка е симетрична на тази за водача.
 5.1.6.2.3.
 Равнината P за задното странично седящо място е посочената от производителя, при условие че са спазени следните ограничения за разстоянието A между надлъжната средна равнина на превозното средство и равнината P:
 А
 е по-голямо или равно на 200 mm, ако седалката тип пейка е проектирана за сядане на само двама пътници,
 А
 е по-голямо или равно на 300 mm, ако седалката тип пейка е проектирана за сядане на повече от двама пътници.
 5.2.
 Общи спецификации
 5.2.1.
 Устройствата за закрепване на обезопасителни колани трябва бъдат проектирани, изработени и разположени по такъв начин, че:
 5.2.1.1.
 да позволяват монтиране на подходящ обезопасителен колан. Устройствата за закрепване на обезопасителни колани на предните странични места трябва да позволяват монтиране на обезопасителни колани, оборудвани с механизъм за прибиране с макара, като се отчитат по-специално якостните характеристики на устройствата за закрепване на обезопасителните колани, освен ако производителят доставя превозното средство оборудвано с други типове обезопасителни колани, които включват механизми за прибиране. Ако устройствата за закрепване са пригодени само за определени типове обезопасителни колани, тези типове трябва да бъдат посочени във формуляра по параграф 4.3 по-горе;
 5.2.1.2.
 да ограничават до минимум риска от изплъзване на обезопасителните колани, когато са поставени правилно;
 5.2.1.3.
 да ограничават до минимум риска от увреждане на лентите на обезопасителните колани, дължащо се на контакт с остри твърди елементи от


text:
конструкцията на превозното средство или на седалката;
 5.2.1.4.
 да осигуряват съответствието на превозното средство, при нормалната му употреба, с предписанията на настоящото правило;
 5.2.1.5.
 за устройства за закрепване, които могат да заемат различни положения, за да се позволи влизането на хора в превозното средство и да се обезопасят пътниците, спецификациите, съдържащи се в настоящото правило, се прилагат към устройствата за закрепване в положението на ефективно обезопасяване.
 5.3.
 Минимален брой на монтираните закрепвания на колана.
 5.3.1.
 Всяко превозно средство от категории M и N (с изключение на превозните средства от категории M2 или M3, които попадат в класовете I или A1) трябва да бъде оборудвано с устройства за закрепване на обезопасителни колани, отговарящи на изискванията на настоящото правило.
 Ако превозните средства от категории M2 или M3, които попадат в класовете I или A1, трябва да бъдат оборудвани с устройства за закрепване на обезопасителни колани, тези устройства трябва да отговарят на изискванията на настоящото правило.
 5.3.1.1.
 Устройствата за закрепване на система от обезопасителни колани с ремък, одобрена като обезопасителен колан от тип S (със или без механизъм (механизми) за прибиране), съгласно Правило No 16, трябва да отговарят на изискванията на Правило No 14, но допълнителното устройство или устройства за закрепване, предвидени за закрепване на лента (група ленти) за чатала, са освободени от изискванията за якост и местоположение по настоящото правило.
 5.3.2.
 Минималният брой на устройствата за закрепване на обезопасителни колани за всяко място за сядане, гледащо напред, назад или встрани от посоката на движението, е регламентиран в приложение 6.
 5.3.3.
 За страничните седалки, освен предните, обаче, в превозни средства от категория N1, посочени в Приложение 6 и маркирани със символа Ø, се допускат две долни устройства за закрепване, когато е налице проход между седалката и най-близката странична стена на превозното средство, предвиден за предоставяне на достъп на пътниците до други части на превозното средство.
 Пространство между седалка и странична стена на превозното средство се счита за проход, когато разстоянието между тази странична стена, при затворени врати, и вертикалната надлъжна равнина, преминаваща през осевата линия на съответната седалка, измерена в точка R и перпендикулярно на средната надлъжна равнина на превозното средство, е по-голямо от 500 mm.
 5.3.4.
 За предните средни седалки, показани в приложение 6 и маркирани със символа *, две долни устройства за закрепване се считат за достатъчни, когато предното стъкло на превозното средство се намира извън базовата зона, дефинирана в приложение 1 към Правило No 21; ако стъклото попада в базовата зона, се изисква наличието на три устройства за закрепване.
 Що се отнася до устройствата за закрепване на обезопасителните колани, предното стъкло на превозното средство се счита за част от базовата зона, когато е налице възможност за влизането му в статичен контакт с уреда за изпитване, съобразно метода, описан в приложение 1 към Правило No 21.
 5.3.5.
 За всяко място за сядане, маркирано в приложение 6 със символа , следва да са предвидени три устройства за закрепване на обезопасителни колани. Допуска се наличие само на две устройства за закрепване, когато е изпълнено едно от следните условия:
 5.3.5.1.
 налице е седалка или


text:
други части от превозното средство, съответстващи на Правило No 80, приложение 1, точка 3.5 точно пред съответното място за сядане, или
 5.3.5.2.
 никаква част от превозното средство не попада в рамките на базовата зона и не е възможно да попадне в тази зона, когато превозното средство е в движение; или
 5.3.5.3.
 части от превозното средство, попадащи в посочената базова зона, съответстват на изискванията за поглъщане на механична енергия, определени в Правило No 80, допълнение 6.
 5.3.5.4.
 Точки 5.3.5.1 — 5.3.5.3 не се отнасят за седалката на водача.
 5.3.6.
 За всички седалки, предвидени само за ползване, или седалки, предвидени за ползване само когато превозното средство е в покой, както и за всички седалки във всяко превозно средство, които не попадат в обхвата на точки 5.3.1—5.3.4, не се изискват устройства за закрепване на обезопасителни колани. Ако обаче превозното средство е оборудвано с устройства за закрепване за тези седалки, тези устройства трябва да съответстват на предписанията на настоящото правило. Не е необходимо всяко устройство за закрепване, предназначено за ползване само в комбинация с обезопасителен колан или друга система за обезопасяване за лице с увреждания съгласно Правило No 107, серия от изменения 02, приложение 8, да съответства на изискванията на настоящото правило.
 5.3.7.
 По отношение на горното ниво в превозни средства на две нива, изискванията за средното предно седящо място се прилагат и по отношение на страничните предни седящи места.
 5.3.8.
 По отношение на седалки, които могат да се завъртат или поставят в различни направления за ползване, когато превозното средство е в покой, изискванията на точка 5.3.1 се прилагат само по отношение на тези направления, които са предвидени за нормална употреба, когато превозното средство е в движение на пътя, в съответствие с настоящото правило. В такива случаи в информационния документ се включва бележка в този смисъл.
 5.4.
 Местоположение на устройствата за закрепване на обезопасителните колани (вж. приложение 3, фигура 1)
 5.4.1.
 Общи положения
 5.4.1.1.
 Устройствата за закрепване на обезопасителни колани за всеки отделен обезопасителен колан могат да са разположени изцяло в конструкцията на превозното средство или в конструкцията на седалката, или във всяка друга част на превозното средство, както и да са разпределени между тези местоположения.
 5.4.1.2.
 Всяко едно устройство за закрепване на обезопасителни колани може да се използва за закрепване на краищата на два съседни обезопасителни колана, при условие че са изпълнени изискванията за изпитване.
 5.4.2.
 Положение на долната точка на ефективно закрепване на обезопасителните колани
 5.4.2.1.
 Предни седалки, превозни средства от категория M1
 В моторните превозни средства от категория M1 ъгълът α1 (на срещуположната страна по отношение на катарамата) трябва да попада в границите между 30 и 80 градуса, а ъгълът α2 (от страната на катарамата) трябва да попада в границите между 45 и 80 градуса. И двете изискванията по отношение на ъглите са валидни за всички нормални положения при пътуване на предните седалки. Когато поне един от ъглите α1 и α2 е постоянен (т.е. устройството за закрепване е фиксирано към седалката) във всички нормални позиции на употреба, неговата големина трябва да бъде 60 ± 10°. По отношение на регулируеми седалки със


text:
система за регулиране с ъгъл на наклон на облегалката по-малък от 20° (вж. приложение 3, фигура 1), ъгълът α1 може да е по-малък от посочената по-горе минимална стойност (30°), при условие че не е по-малък от 20°, в което и да е нормално положение на употреба.
 5.4.2.2.
 Задни седалки, превозни средства от категория M1
 В моторните превозни средства от категория M1 ъглите α1 и α2 трябва да попадат в границите между 30 и 80 градуса за всички задни седалки. Ако задните седалки са регулируеми, горните ъгли са валидни за всички нормални положения при пътуване.
 5.4.2.3.
 Предни седалки, превозни средства от категория, различна от M1
 В превозните средства от категории, различни от M1, ъглите α1 и α2 трябва да попадат в границите между 30 и 80 градуса за всички нормални положения на пътуване на предните седалки. Когато по отношение на предните седалки в превозни средства с максимална експлоатационна маса, непревишаваща 3,5 t, поне един от ъглите α1 и α2 е постоянен във всички нормални положения на употреба, неговата стойност трябва да е 60 ± 10° (напр. устройство за закрепване, фиксирано към седалката).
 5.4.2.4.
 Задни седалки и специални предни или задни седалки, превозни средства от категории, различни от M1
 За превозни средства от категории, различни от M1, по отношение на:
 а)
 скамейки;
 б)
 регулируеми седалки (предни и задни) със система за регулиране с ъгъл на наклон на облегалката, по-малък от 20° (вж. приложение 3, фигура 1); и
 в)
 други задни седалки,
 ъглите α1 и α2 могат да попадат в границите между 20° и 80° във всяко нормално положение на употреба. Когато, по отношение на предните седалки в превозни средства с максимална експлоатационна маса, непревишаваща 3,5 t, поне един от ъглите α1 и α2 е постоянен във всички нормални положения на употреба, неговата стойност трябва да е 60 ± 10° (напр. устройство за закрепване, фиксирано към седалката).
 По отношение на седалки, различни от предните, на превозни средства от категории M2 и M3, ъглите α1 и α2 трябва да попадат в границите между 45 и 90 градуса при всички нормални положения на употреба.
 5.4.2.5.
 Разстоянието между двете вертикални равнини, успоредни на средната надлъжна равнина на превозното средство и всяка преминаваща през различна от двете долни точки на ефективно закрепване L1 и L2 за един и същ обезопасителен колан, не трябва да е по-малко от 350 mm. При седалки, гледащи настрани спрямо посоката на движение, разстоянието между двете вертикални равнини, успоредни на средната вертикална надлъжна равнина на седалката и всяка преминаваща през различна от двете долни точки на ефективно закрепване L1 и L2 за един и същ обезопасителен колан, не трябва да е по-малко от 350 mm. Ако е налице само едно разположено в средата място за сядане на задния ред седалки в превозни средства от категории M1 и N1, споменатото разстояние трябва да е не по-малко от 240 mm за това разположено в средата място за сядане, при условие че не е възможно да се размени средната задна седалка с която и да е от останалите седалки в превозното средство. Средната надлъжна равнина на


text:
седалката трябва да преминава между точките L1 и L2, като разстоянието между нея и тези точки трябва да е не по-малко 120 mm.
 5.4.3.
 Местоположение на горните точки на ефективно закрепване на обезопасителните колани (вж. приложение 3)
 5.4.3.1.
 Когато се използва лентов водач или сходно устройство, което влияе на положението на горните точки на ефективно закрепване на обезопасителните колани, това местоположение трябва да се определи по конвенционален начин посредством отчитане на местоположението на устройството за закрепване, когато надлъжната осева линия на лентата на колана преминава през точка J1, определена последователно, започвайки от точката R, чрез следните три отсечки:
 RZ
 :
 отсечка от линията на торса, измерена в посока нагоре от точка R, и с дължина 530 mm;
 ZX
 :
 отсечка, перпендикулярна на средната надлъжна равнина на превозното средство, измерена от точка Z в посока към устройството за закрепване, и с дължина 120 mm;
 XJ1
 :
 отсечка, перпендикулярна на равнината, определена от отсечките RZ и ZX, измерена в направление напред от точка X, и с дължина 60 mm.
 Точка J2 е определена симетрично на точка J1 по отношение на надлъжната вертикална равнина, преминаваща през описаната в точка 5.1.2 линия на торса на манекена, разположен в съответната седалка.
 Когато за осигуряване на достъп до предния и задния ред седалки е използвана конфигурация с две врати и горното устройство за закрепване е монтирано върху междупрозоречната колонка B, системата трябва да е проектирана така, че да не затруднява достъпа до превозното средство или излизането от него.
 5.4.3.2.
 Горната точка на ефективно закрепване на обезопасителните колани трябва да е разположена под равнината FN, която е перпендикулярна на средната надлъжна равнина на седалката и образува с линията на торса ъгъл 65°. Ъгълът може да се намали до 60° по отношение на задните седалки. Равнината FN трябва да е така разположена, че да пресича линията на торса в точка D по такъв начин, че отсечката DR = 315 mm +1,8 S. Когато обаче S ≤ 200 mm, DR = 675 mm.
 5.4.3.3.
 Горната точка на ефективно закрепване на обезопасителните колани трябва да е разположена зад равнината FK, преминаваща перпендикулярно на средната надлъжна равнина на седалката и пресичаща линията на торса под ъгъл 120° в точка B, така че отсечката BR = 260 mm + S. Когато S ≥ 280 mm, производителят може да използва стойността на BR = 260 mm +0,8 S по своя преценка.
 5.4.3.4.
 Стойността на S не може да е по-малка от 140 mm.
 5.4.3.5.
 Горната точка на ефективно закрепване на обезопасителните колани трябва да е разположена зад вертикална равнина, перпендикулярна на средната надлъжна равнина на превозното средство и преминаваща през точката R, както е показано в приложение 3.
 5.4.3.6.
 Горната точка на ефективно закрепване на обезопасителните колани трябва да е разположена над хоризонтална равнина, преминаваща през точката C, определена в точка 5.1.4.
 5.4.3.6.1.
 Независимо от разпоредбата в точка 5.4.3.6, горната точка на ефективно закрепване на обезопасителните колани за пътническите седалки в превозни средства от категории M2 и M3 може да бъде разположена под нивото, посочено в тази точка, при условие че са спазени


text:
следните изисквания:
 а)
 обезопасителният колан или седалката трябва да имат трайна маркировка за идентифициране на местоположението на горната точка на ефективно закрепване на обезопасителния колан, изисквано за удовлетворяване на условието за минималната височина на горната точка на ефективно закрепване на обезопасителния колан, посочена в точка 5.4.3.6. Маркировката трябва ясно да посочва на ползвателя кога закрепването е в положение да бъде използвано от възрастен с нормален ръст;
 б)
 горната точка на ефективно закрепване трябва да бъде проектирана по такъв начин, че да има възможност за регулиране по височина с помощта на ръчно устройство за регулиране, което е лесно достъпно за ползвателя, когато той е седнал, удобно и лесно за употреба;
 в)
 горната точка на ефективно закрепване трябва да бъде проектирана по такъв начин, че да се предотврати всякакво непреднамерено движение на закрепването, което би намалило ефективността на устройството при използване;
 г)
 производителят трябва да включи в ръководството за ползвателя ясни указания за регулирането на подобни системи, както и съвети за пригодността и ограниченията при употреба от страна на ползватели с нисък ръст.
 Въпреки това, когато устройството за регулиране на височината на колана съобразно рамото не е пряко закрепено за структурата на превозното средство или седалката, а е изпълнено с помощта на гъвкаво приспособление за регулиране на височината съобразно рамото:
 д)
 изискванията, посочени в подточки от а) до г) по-горе, трябва все пак да бъдат изпълнени като част от одобряването на типа съгласно Правило No 14, като се използва система за обезопасяване, която трябва да се монтира.
 е)
 трябва да се докаже, че обезопасителният колан и неговото гъвкаво приспособление за регулиране на височината на колана съобразно рамото съответстват на изискванията за системите за обезопасяване от Правило No 16: изискванията в подточки б) и в) трябва да са изпълнени съгласно точка 8.3 от Правило 16 за одобряването на типа.
 5.4.3.7.
 В допълнение към горното устройство за закрепване, описано в параграф 5.4.3.1, могат да бъдат предвидени други горни точки за ефективно закрепване, ако е изпълнено едно от следните условия:
 5.4.3.7.1.
 допълнителните устройства за закрепване съответстват на изискванията от точки 5.4.3.1—5.4.3.6.
 5.4.3.7.2.
 Допълнителните устройства за закрепване могат да се използват без помощта на инструменти, отговарят на изискванията по точки 5.4.3.5 и 5.4.3.6, и са разположени в една от зоните, определени чрез изместване с 80 mm нагоре или надолу във вертикално направление на зоната, показана на фигура 1 в приложение 3 към настоящото правило.
 5.4.3.7.3.
 Устройството (устройствата) е/са предвидено/и за монтиране на колани с ремък и отговаря/т на изискванията, изложени в точка 5.4.3.6, ако това устройство/ устройства е/са разположено/и зад напречната равнина, преминаваща през базовата линия и се намира/т:
 5.4.3.7.3.1.
 Когато е предвидено само едно устройство за закрепване, в площта, обща за два двустенни ъгъла, ограничени от вертикалите, преминаващи през точките J1 и J2, съгласно определението в точка 5.4.3.1, и чиито хоризонтални сечения са показани на фигура 2 към приложение 3 към настоящото правило;
 5.4.3.7.3.2.
 когато са предвидени две устройства за закрепване, в рамките на по-подходящия от описаните двустенни ъгли, при условие че всяко устройство за закрепване е отдалечено на не повече от 50 mm от


text:
симетрично разположената огледална позиция на другото устройство за закрепване по отношение на равнината P, съгласно определението в точка 5.1.6, на съответната седалка.
 5.5.
 Размери на отворите с резба за устройствата за закрепване
 5.5.1.
 Всяко устройство за закрепване трябва да има отвор с цолова резба с размер 7/16′′ (20 UNF 2B).
 5.5.2.
 Ако превозното средство е оборудвано от производителя с обезопасителни колани, които са прикрепени към всички устройства за закрепване, предписани за съответната седалка, не е задължително тези устройства да отговарят на изискването по точка 5.5.1, при условие че те отговарят на останалите разпоредби на настоящото правило. В допълнение, изискването по точка 5.5.1 не се прилага към допълнителните устройства за закрепване, които отговарят на изискването по точка 5.4.3.7.3.
 5.5.3.
 Трябва да е възможно обезопасителният колан да се демонтира, без да се повреди устройството за закрепване.
 6. ИЗПИТВАНИЯ
 6.1.
 Общи изпитвания на устройства за закрепване на обезопасителни колани
 6.1.1.
 При спазване на разпоредбите на точка 6.2 и по искане на производителя;
 6.1.1.1.
 изпитванията могат да се провеждат върху некомплектувано шаси на превозно средство или върху напълно комплектувано превозно средство;
 6.1.1.2.
 изпитванията може да са ограничени само до устройствата за закрепване, свързани с една седалка или група седалки, при следните условия:
 а)
 въпросните устройства за закрепване да имат еднакви конструктивни характеристики с устройствата за закрепване, свързани с останалите седалки или групи седалки; както и
 б)
 когато такива устройства за закрепване са монтирани изцяло или частично на седалката или групата седалки, тази седалка или група седалки да имат еднакви конструктивни характеристики с останалите седалки или групи седалки;
 6.1.1.3.
 прозорците и вратите могат да са монтирани или не, а ако са монтирани, да са затворени или отворени;
 6.1.1.4.
 всякакви обикновено предвидени елементи от превозното средство, които могат да допринесат за здравината на конструкцията на превозното средство, могат да се монтират.
 6.1.2.
 Седалките трябва да са монтирани и установени в положение за шофиране или използване, избрано от техническата служба, отговорна за провеждане на изпитванията за одобрение, за да се възпроизведат най-неблагоприятните условия по отношение на якостта на системата. Положението на седалките трябва да бъде отразено в протокола. Ако наклонът на облегалката може да се регулира, тя трябва да бъде застопорена в посочено от производителя положение или, ако такова не е посочено, в положение, отговарящо на ефективен ъгъл на облегалката, възможно най-близък до 25° за превозни средства от категориите M1 и N1 и до 15° за превозни средства от всички останали категории.
 6.2.
 Застопоряване на превозното средство за провеждане на изпитвания на устройствата за закрепване на обезопасителни колани.
 6.2.1.
 Методът за застопоряване на превозното средство по време на изпитването трябва да бъде избран така, че да не повиши якостта на устройствата за закрепване на обезопасителните колани, както и на областта, в която те са монтирани, или да намали нормалната деформация на конструкцията.
 6.2.2.
 Устройство за застопоряване се приема за задоволително, ако не оказва никакво въздействие върху област, обхващаща цялата ширина на конструкцията на превозното средство, и ако превозното средство или неговата конструкция е блокирана или фиксирана отпред на разстояние, не по-малко от 500 mm от устройството за


text:
закрепване, което се изпитва, и захванато или фиксирано отзад на разстояние, не по-малко от 300 mm от устройството за закрепване.
 6.2.3.
 Препоръчва се конструкцията на превозното средство да бъде поставена върху подпорни елементи, разположени приблизително в една линия с полуосите или, ако това е невъзможно, в една линия с точките на закрепване на окачването.
 6.2.4.
 Ако е приложен метод за застопоряване, различен от предписания в точки 6.2.1 — 6.2.3 от настоящото правило, следва да се представят доказателства, че приложеният метод е еквивалентен.
 6.3.
 Общи изисквания за изпитване на устройства за закрепване на обезопасителни колани
 6.3.1.
 Всички устройства за закрепване на обезопасителни колани към една група седалки трябва да се изпитват едновременно. Ако обаче е налице риск несиметрично натоварване на седалките и/или устройствата за закрепване да доведе до дефекти, може да се проведе допълнително изпитване с несиметрични натоварвания.
 6.3.2.
 Силата на опън трябва да се прилага напред под ъгъл от 10° ± 5° над хоризонталата в равнина, успоредна на средната надлъжна равнина на превозното средство.
 Прилага се предварително обтягане с големина 10 % с допуск ± 30 % от планираното изпитвателно натоварване; натоварването се увеличава до 100 % от планираното изпитвателно натоварване.
 6.3.3.
 Пълното натоварване трябва да се достига възможно най-бързо, като максималното време за прилагане на натоварването е 60 s.
 Производителят обаче има право да поиска натоварването да се достигне в рамките на 4 s.
 Устройствата за закрепване на обезопасителни колани трябва да издържат на планираното натоварване в продължение на не по-малко от 0,2 s.
 6.3.4.
 Устройствата за изпитване на опън, които ще се използват за описаните в точка 6.4 изпитвания, са показани в приложение 5. Показаните на фигура 1 в приложение 5 устройства се поставят на седалката и след това, при възможност, се притискат назад към облегалката, като в същото време лентата на обезопасителния колан се стяга плътно около тях. Устройството, показано в приложение 5, фигура 2, се поставя в работно положение и лентата на обезопасителния колан се стяга плътно около него. Не се изисква прилагане на предварително обтягане върху устройствата за закрепване на обезопасителните колани освен минималното, необходимо за правилно позициониране на изпитвателното устройство.
 Използваното устройство за изпитване на опън с размери 254 mm или 406 mm, използвано при всяко място за сядане, трябва да бъде подбрано така, че ширината му да е възможно най-близка до разстоянието между долните устройства за закрепване.
 Положението на устройството за изпитване на опън трябва да е избрано така, че да се избегнат всякакви взаимни въздействия по време на изпитването на опън, които могат да имат неблагоприятен ефект върху натоварването и неговото разпределение.
 6.3.5.
 Устройствата за закрепване на обезопасителни колани към седалки, на които са монтирани и горни устройства за закрепване, се изпитват при следните условия:
 6.3.5.1.
 Предни странични седалки:
 Устройствата за закрепване на обезопасителни колани се подлагат на предписаното в точка 6.4.1 изпитване, при което натоварванията се предават върху тях посредством устройство, възпроизвеждащо геометрията на триточков обезопасителен колан, оборудван с механизъм за прибиране, включващо макара или лентов водач в зоната на горното устройство за закрепване на обезопасителния колан. В допълнение, ако броят


text:
на устройствата за закрепване е по-голям от предписания в точка 5.3, тези устройства за закрепване се подлагат на предвиденото в параграф 6.4.5 изпитване, при което натоварванията трябва да бъдат предадени върху устройствата за закрепване чрез устройство, възпроизвеждащо геометрията на типа обезопасителен колан, който е предвиден за монтиране върху тях.
 6.3.5.1.1.
 Когато механизмът за прибиране не е монтиран към предвиденото странично долно устройство за закрепване на обезопасителен колан или когато той е монтиран към горно устройство за закрепване на обезопасителни колани, долните устройства за закрепване на обезопасителни колани също се подлагат на предвиденото в точка 6.4.3. изпитване.
 6.3.5.1.2.
 В горния случай предвидените в точки 6.4.1 и 6.4.3 изпитвания могат да се проведат върху две различни конструкции, по искане на производителя.
 6.3.5.2.
 Задни странични седалки и всички средно разположени седалки:
 Устройствата за закрепване на обезопасителни колани се подлагат на изпитването, предписано в точка 6.4.2, при което натоварванията се предават върху тези устройства чрез устройство, възпроизвеждащо геометрията на триточков обезопасителен колан без механизъм за прибиране, както и на предвиденото в точка 6.4.3 изпитване, при което натоварванията се предават върху двете долни устройства за закрепване на обезопасителни колани посредством устройство, възпроизвеждащо геометрията на двуточков (надбедрен) колан. Двете изпитвания могат да се проведат върху две различни шасита, по искане на производителя.
 6.3.5.3.
 Когато производителят е оборудвал превозното средство с обезопасителни колани, по негово искане съответните устройства за закрепване на обезопасителни колани могат да бъдат подложени само на изпитване, при което натоварванията се предават върху тези устройства посредством устройство, възпроизвеждащо геометрията на типа обезопасителни колани, които ще се закрепват към тях.
 6.3.6.
 Когато за страничните и средно разположените седалки не са предвидени горни устройства за закрепване на обезопасителни колани, долните устройства за закрепване на обезопасителни колани се подлагат на изпитването, предписано в точка 6.4.3, при което натоварванията се предават върху тези устройства посредством устройство, възпроизвеждащо геометрията на двуточков (надбедрен) обезопасителен колан.
 6.3.7.
 Когато превозното средство е проектирано с оглед в него да се монтират други устройства, които не позволяват директно закрепване на обезопасителните колани към устройствата за закрепване без помощта на междинни водачи и др., или които налагат монтиране на помощни устройства за закрепване на обезопасителни колани, в допълнение към посочените в точка 5.3, обезопасителният колан или конструкцията от металокорд, шайби и др., от които се състои оборудването на обезопасителния колан, трябва да бъде закрепена чрез такова устройство към устройствата за закрепване на обезопасителни колани в превозното средство, а самите устройства за закрепване на обезопасителни колани да бъдат подложени на изпитването, предписано в точка 6.4.
 6.3.8.
 Може да се използва метод за изпитване, различен от предписания в точка 6.3, но трябва да бъдат представени доказателства, че приложеният метод е равностоен.
 6.4.
 Специфични изисквания за изпитване на устройства за закрепване на обезопасителни колани
 6.4.1.
 Изпитване в конфигурация на триточков обезопасителен колан, оборудван с механизъм за прибиране с макара или лентов водач, монтиран към горното устройство за закрепване на обезопасителния колан
 6.4.1.1.
 Към горното устройство за закрепване на обезопасителния колан се монтира специална макара или водач за металокорда или лентата, необходими за предаване на натоварването от устройството за


text:
изпитване на опън или от макарата или лентовия водач, предоставени от производителя.
 6.4.1.2.
 Върху устройството за изпитване на опън (вж. приложение 5, фигура 2), закрепено към устройствата за закрепване на същия обезопасителен колан, се прилага изпитвателно натоварване 1350 daN ± 20 daN, посредством устройство, възпроизвеждащо геометрията на горната коланна лента за обезопасяване на торса. По отношение на превозни средства от категории, различни от категориите M1 и N1, изпитвателното натоварване е 675 ± 20 daN, освен за превозни средства от категориите M3 и N3, за които изпитвателното натоварване е 450 ± 20 daN.
 6.4.1.3.
 В същото време към устройство за изпитване на опън, закрепено към двете долни устройства за закрепване на обезопасителни колани, се прилага сила на опън 1350 daN ± 20 daN (вж. приложение 5, фигура 1). По отношение на превозни средства от категории, различни от категориите M1 и N1, изпитвателното натоварване е 675 ± 20 daN, освен за превозни средства от категориите M3 и N3, за които изпитвателното натоварване е 450 ± 20 daN.
 6.4.2.
 Изпитване в конфигурация на триточков обезопасителен колан без механизъм за прибиране или с такъв механизъм, монтиран към горното устройство за закрепване
 6.4.2.1.
 Върху устройството за изпитване на опън (вж. приложение 5, фигура 2), закрепено към горното устройство за закрепване на обезопасителни колани и към срещуположното долно устройство за закрепване на същия обезопасителен колан, използващ, ако е предоставен от производителя, механизъм за прибиране на лентата, закрепен за горното устройство за закрепване, се прилага изпитвателно натоварване 1350 daN ± 20 daN. По отношение на превозни средства от категории, различни от категориите M1 и N1, изпитвателното натоварване е 675 ± 20 daN, освен за превозни средства от категориите M3 и N3, за които изпитвателното натоварване е 450 ± 20 daN.
 6.4.2.2.
 В същото време към устройство за изпитване на опън, закрепено към долните устройства за закрепване на обезопасителни колани се прилага сила на опън 1350 daN ± 20 daN (вж. приложение 5, фигура 1). По отношение на превозни средства от категории, различни от категориите M1 и N1, изпитвателното натоварване е 675 ± 20 daN, освен за превозни средства от категориите M3 и N3, за които изпитвателното натоварване е 450 ± 20 daN.
 6.4.3.
 Изпитване в конфигурация на двуточков (надбедрен) обезопасителен колан
 Върху устройство за изпитване на опън (вж. приложение 5, фигура 1), закрепено към двете долни устройства за закрепване на обезопасителни колани се прилага изпитвателно натоварване 2 225 daN ± 20 daN. По отношение на превозни средства от категории, различни от категориите M1 и N1, изпитвателното натоварване е 1110 ± 20 daN, освен за превозни средства от категориите M3 и N3, за които изпитвателното натоварване е 740 ± 20 daN.
 6.4.4.
 Изпитване на устройства за закрепване на обезопасителни колани, вградени изцяло в конструкцията на седалката или разпределени между конструкцията на превозното средство и конструкцията на седалката
 6.4.4.1.
 Предвиденото в точки 6.4.1, 6.4.2 и 6.4.3 по-горе изпитване се провежда, ако е уместно, като същевременно за всяка седалка или група седалки се наслагва допълнителна сила, както е предвидено по-долу.
 6.4.4.2.
 Указаните в точки 6.4.1, 6.4.2 и 6.4.3 натоварвания се


text:
допълват със сила, равна на 20 пъти масата на напълно оборудваната седалка. Инерциалното натоварване се прилага към седалката или към отделни нейни части, в съответствие с физическото въздействие от масата на седалката върху устройствата за нейното закрепване. Определянето на допълнителното приложено натоварване или натоварвания и на разпределението на натоварванията се извършва от производителя и се съгласува с техническата служба.
 По отношение на превозни средства от категориите M2 и N2, тази сила трябва да е равна на 10 пъти масата на напълно оборудваната седалка за превозни средства от категориите M3 и N3, тази сила трябва да е равна на 6,6 пъти масата на напълно оборудваната седалка.
 6.4.5.
 Изпитване в конфигурация на обезопасителен колан от специален тип
 6.4.5.1.
 Върху устройството за изпитване на опън (вж. приложение 5, фигура 2), закрепено към устройствата за закрепване на такъв тип обезопасителен колан, се прилага изпитвателно натоварване 1350 ± 20 daN посредством устройство, възпроизвеждащо геометрията на горната лента или ленти, обезопасяващи торса.
 6.4.5.2.
 В същото време към устройство за изпитване на опън (вж. приложение 5, фигура 3), закрепено към двете долни устройства за закрепване на обезопасителни колани се прилага сила на опън 1350 ± 20 daN.
 6.4.5.3.
 По отношение на превозни средства от категории, различни от категориите M1 и N1, изпитвателното натоварване е 675 ± 20 daN, освен за превозни средства от категориите M3 и N3, за които изпитвателното натоварване е 450 ± 20 daN.
 6.4.6.
 Изпитване по отношение на седалки, обърнати по посока, обратна на движението
 6.4.6.1.
 Точките на закрепване се изпитват с изпитвателните натоварвания, предписани в точки 6.4.1, 6.4.2 или 6.4.3, според случая. Във всеки отделен случай изпитвателното натоварване трябва да отговаря на натоварването, предписано за превозни средства от категориите M3 или N3.
 6.4.6.2.
 Изпитвателното натоварване се прилага в посока напред по отношение на изпитваното място за сядане в съответствие с процедурата, предписана в точка 6.3.
 6.4.7.
 Изпитване на седалки, гледащи настрани спрямо посоката на движението
 6.4.7.1.
 Точките на закрепване се изпитват с изпитвателните натоварвания, предписани в точка 6.4.3 за превозни средства от категория М3.
 6.4.7.2.
 Изпитвателното натоварване се прилага в посока напред по отношение на изпитваното място за сядане в съответствие с процедурата, предписана в точка 6.3. Ако седалките, гледащи настрани, са групирани върху основната конструкция, точките на закрепване на обезопасителните колани на всяко място за сядане от групата трябва да се изпитат поотделно. Освен това, основната конструкция трябва да се изпита според описанието в точка 6.4.8.
 6.4.7.3.
 Устройството за изпитване на опън, приспособено за седалки, гледащи настрани, е показано в приложение 5, фигура 1б.
 6.4.8.
 Изпитване на основната конструкция на седалки, гледащи настрани
 6.4.8.1.
 Основната конструкция на седалка, гледаща настрани, или на група такива седалки, се изпитва с изпитвателните натоварвания, предписани в точка 6.4.3 за превозни средства от категория М3.
 6.4.8.2.
 Изпитвателното натоварване се прилага в посока напред по отношение на изпитваното място за сядане в съответствие с процедурата, предписана в точка 6.3. Ако седалките, гледащи настрани, са групирани, основната конструкция трябва да се изпита едновременно за всяко място за сядане от групата.
 6.4.8.3.
 Точката за прилагане на натоварванията, предписани в точки


text:
6.4.3 — 6.4.4, трябва да е възможно най-близка до точката „Н“ и до правата, определена от хоризонталната равнина и от вертикалната напречна равнина, преминаваща през съответната точка „Н“ на всяко място за сядане.
 6.5.
 По отношение на група седалки, както е описано в точка 1 от приложение 7, по желание на производителя може да се проведе предписаното в приложение 7 динамично изпитване като алтернатива на предписаното в точки 6.3 и 6.4 статично изпитване.
 7. ОГЛЕД ПО ВРЕМЕ НА СТАТИЧНИТЕ ИЗПИТВАНИЯ НА УСТРОЙСТВАТА ЗА ЗАКРЕПВАНЕ НА ОБЕЗОПАСИТЕЛНИ КОЛАНИ И СЛЕД ТЕЗИ ИЗПИТВАНИЯ
 7.1.
 Всички устройства за закрепване трябва да издържат успешно предписаните в точки 6.3 и 6.4 изпитвания. Възникването на пластични деформации, включително скъсване или счупване на което и да е устройство за закрепване или на областта около такова устройство, не се счита за дефект, ако устройството е издържало успешно предвидената сила за предвиденото време. По време на изпитването трябва да се спазват изискванията за минималните отстояния за долните точки за ефективно закрепване на обезопасителните колани, посочени в параграф 5.4.2.5, както и изискванията на параграф 5.4.3.6 относно горните точки за ефективно закрепване на обезопасителните колани
 7.1.1.
 За превозни средства от категория M1 с обща допустима маса до 2,5 t, ако горното устройство за закрепване на обезопасителни колани е монтирано върху конструкцията на седалката, не се допуска изместване по време на изпитването на горната точка за ефективно закрепване на обезопасителните колани напред от напречната равнина, преминаваща през точка R и точка C на съответната седалка (вж. фигура 1 в приложение 3 към настоящото правило).
 За други превозни средства, освен изброените по-горе, не се допуска изместване на горната точка за ефективно закрепване на обезопасителните колани напред от напречна равнина, разположена под наклон от 10° по посока на движението и преминаваща през точката R на седалката.
 Максималното изместване на горната точка за ефективно закрепване на обезопасителните колани се измерва по време на изпитването.
 Ако изместването на горната точка за ефективно закрепване на обезопасителните колани надхвърля посочената по-горе максимална стойност, производителят е длъжен да докаже пред техническата служба, че за пътника не възниква опасност. Например, допуска се изпълнение на процедурата за изпитване съгласно Правило No 94 или изпитване с количка със съответен импулс, за да се демонстрира наличието на достатъчно пространство за оцеляване на пътника.
 7.2.
 В превозните средства, в които се използват такива устройства, механизмите за преместване и застопоряване на седалките, позволяващи на заемащите всички седящи места пътници да напуснат превозното средство, трябва да продължат да функционират чрез ръчно задвижване след преустановяване действието на теглителната сила.
 7.3.
 След провеждане на изпитванията се отбелязват всички повреди по устройствата за закрепване и носещите конструкции.
 7.4.
 По изключение, не е необходимо горните устройства за закрепване, монтирани към една или повече седалки в превозни средства от категориите M3 и M2 с максимална маса над 3,5 t, които отговарят на изискванията на Правило No 80, да отговарят на изискванията по точка 7.1 относно съответствието с разпоредбата на точка 5.4.3.6.
 8. ПРОМЯНА И РАЗШИРЕНИЕ НА ОДОБРЕНИЕ НА ТИП ПРЕВОЗНО СРЕДСТВО
 8.1.
 За всяка промяна на типа на превозното средство трябва


text:
да се уведоми органът по одобряване на типа, който е одобрил типа на превозното средство. В такъв случай органът може:
 8.1.1.
 да прецени, че направените промени не оказват съществено неблагоприятно въздействие и че превозното средство продължава да отговаря на изискванията; или
 8.1.2.
 да изиска допълнителен протокол от изпитване от техническата служба, отговаряща за провеждане на изпитванията.
 8.2.
 Потвърждението на одобрението или отказът на одобрение, в което се посочват измененията, се съобщава съгласно процедурата, посочена в точка 4.3 по-горе, на страните по Спогодбата, които прилагат настоящото правило.
 8.3.
 Компетентният орган, издаващ разширение на одобрението, определя сериен номер на съответното разширение и уведомява за него другите страни по Спогодбата от 1958 г., прилагащи настоящото правило, чрез формуляра за съобщение по образеца от приложение 1 към настоящото правило.
 9. СЪОТВЕТСТВИЕ НА ПРОИЗВОДСТВОТО
 Процедурите за съответствие на производството трябва да съответстват на определените в спогодбата, график 1 (E/ECE/TRANS/505/Rev.3), като се спазват следните изисквания:
 9.1.
 Всяко превозно средство, върху което е поставена маркировка за одобрение съгласно изискванията на настоящото правило, трябва да съответства на одобрения тип превозни средства по отношение на подробностите, засягащи характеристиките на устройствата за закрепване на обезопасителните колани.
 9.2.
 С цел проверка на съответствието, както е предвидено в точка 9.1 по-горе, достатъчен брой серийно произведени превозни средства, на които е поставена изискваната от настоящото правило маркировка за одобрение, се подлагат на проверки, извършвани на случаен принцип.
 9.3.
 Като правило, споменатите проверки се ограничават до измервания. Ако обаче е необходимо, превозните средства се подлагат на някои от изпитванията, описани в параграф 6. по-горе, избрани по преценка на техническата служба, отговорна за провеждане на изпитванията за одобряване.
 10. САНКЦИИ ПРИ НЕСЪОТВЕТСТВИЕ НА ПРОИЗВОДСТВОТО
 10.1.
 Издаденото по реда на настоящото правило одобрение за тип превозни средства може да бъде отнето, ако предвидените в точка 9.1 по-горе изисквания не се изпълняват, или ако устройствата за закрепване на обезопасителните колани не преминат успешно предвидените в точка 9 по-горе проверки.
 10.2.
 Ако договаряща се страна по Спогодбата, която прилага настоящото правило, отнеме дадено одобрение, тя следва да уведоми незабавно останалите договарящи се страни, като изпрати съобщение, съставено по образеца, даден в приложение 1 към настоящото правило.
 11. ИНСТРУКЦИИ ЗА ЕКСПЛОАТАЦИЯ
 Националните органи могат да изискат от производителите на моторни превозни средства, регистрирани от тях, да посочат ясно в инструкциите за ползване на превозните средства
 11.1.
 разположението на устройствата за закрепване; както и
 11.2.
 за монтиране на какви типове обезопасителни колани са предвидени устройствата за закрепване (вж. приложение 1, точка 5).
 12. ОКОНЧАТЕЛНО ПРЕКРАТЯВАНЕ НА ПРОИЗВОДСТВОТО
 Ако получателят на одобрението прекрати изцяло производството на даден тип устройства за закрепване на обезопасителни колани, одобрени в съответствие с настоящото правило, той е длъжен да информира за това органа, издал одобрението. След като получи съответното съобщение, органът информира за него останалите страни по Спогодбата от 1958 г., които прилагат настоящото правило, като изпраща съобщение, съставено по образеца, даден в приложение 1 към настоящото правило.
 13. НАИМЕНОВАНИЯ И АДРЕСИ НА ТЕХНИЧЕСКИТЕ СЛУЖБИ, ОТГОВАРЯЩИ ЗА ПРОВЕЖДАНЕТО НА ИЗПИТВАНИЯ ЗА ОДОБРЯВАНЕ, КАКТО И НА ОРГАНИТЕ ПО ОДОБРЯВАНЕ НА ТИПА.
 Страните по Спогодбата от 1958 г.,